廌寓龍興仁王佛舍德麟公定道輔仲寶携酒肴納凉聯句十六韵
作者：李廌
朝代：宋

paragraphs: 宿雨旦初霽，微凉吹廣庭。
嘉賓忽相遇，午夢驚扣扃。
長松森翠影，修竹參青冥。
飄雲度空急，殘日穿林明。
幽牆隔江浦，遠嶼定風舲。
城市厭煩暑，山樊念伶俜。
角巾代公紱，草具踰侯鯖。
園實摘的皪，厨醖斟晶熒。
烹鮮縮頸大，海錯著器腥。
笑談得真樂，採擷逢幽馨。
雲陰剝初霽，夕嵐收遠青。
窗卧憶元亮，詩成懷景升。
日須河朔飲，當解高陽酲。
煩襟頓忘釋，嘉詠不少停。
闉闍發嚴鼓，穹碧垂繁星。
一笑跨鞍去，奚論楚人醒。